b'\n_START_ARTICLE_\nEpiphone\n_START_SECTION_\nIstoric\n_START_PARAGRAPH_\nEpiphone a fost fondat\xc4\x83 \xc3\xaen anul 1873 \xc3\xaen Smyrna, Imperiul Otoman (ast\xc4\x83zi Izmir, Turcia) unde fondatorul grec Anastasios Stathopoulos producea propriile viori \xc8\x99i l\xc4\x83ute. \xc3\x8en 1903 Stathopoulos s-a mutat \xc3\xaen Statele Unite ale Americii unde a continuat s\xc4\x83 produc\xc4\x83 propriile sale instrumente precum \xc8\x99i mandoline. Anastasios a decedat \xc3\xaen 1915 iar fiul s\xc4\x83u Epaminondas a preluat conducerea companiei. Dup\xc4\x83 doi ani compania era cunoscut\xc4\x83 sub numele de Casa Stathopoulos. Imediat dup\xc4\x83 sf\xc3\xa2r\xc8\x99itul Primului R\xc4\x83zboi Mondial compania a \xc3\xaenceput s\xc4\x83 produc\xc4\x83 banjouri. \xc3\x8en 1928 compania \xc8\x99i-a schimbat numele \xc3\xaen Epiphone Banjo Company \xc8\x99i tot \xc3\xaen acel an au produs primele lor chitare. Epi Stathopoulos a decedat \xc3\xaen 1943 iar controlul companiei a fost preluat de fra\xc8\x9bii s\xc4\x83i Orphie \xc8\x99i Frixo. \xc3\x8en 1951, dup\xc4\x83 o grev\xc4\x83 ce a durat patru luni, sediul companiei a fost mutat din New York \xc3\xaen Philadelphia. Compania a fost preluat\xc4\x83 \xc3\xaen anul 1957 de principalul rival, Gibson._NEWLINE_Instrumentele Epiphone produse \xc3\xaentre 1957 \xc8\x99i 1969 erau realizate la fabrica Gibson de pe Parsons Street dar \xc8\x99i de pe Elenor Street din Kalamazoo, Michigan. \xc3\x8en ultima loca\xc8\x9bie erau produse doar chitarele electrice cu corp solid. Aceste instrumente Epiphone erau practic identice cu versiunile Gibson, fabricate folosind acela\xc8\x99i lemn, acelea\xc8\x99i componente \xc8\x99i aceea\xc8\x99i oameni care produceau \xc8\x99i modelele Gibson._NEWLINE_C\xc3\xa2teva modele Epiphone produse de Gibson din aceast\xc4\x83 perioad\xc4\x83 includ Epiphone Sheraton (similar Gibson ES-335) \xc8\x99i Sheraton II, Epiphone Casino (similar cu Gibson ES 330), Epiphone Cortez (similar cu Gibson B-25), Epiphone Olympic Special (similar cu Gibson Melody Maker), Epiphone Sorrento (similar cu Gibson ES-125TC, cu c\xc3\xa2teva modific\xc4\x83ri cosmetice) \xc8\x99i Epiphone Texan (similar cu Gibson J-45, cu scala u\xc8\x99or modificat\xc4\x83).\n_START_SECTION_\n1970-prezent\n_START_PARAGRAPH_\nLa \xc3\xaenceputul anilor 1970 Epiphone a \xc3\xaenceput s\xc4\x83 produc\xc4\x83 instrumente la fabrica Matsumoku din Japonia, produc\xc8\x9bia \xc8\x99i distribu\xc8\x9bia fiind realizat\xc4\x83 de Aria \xc3\xaen colaborare cu Gibson. \xc3\x8en aceast\xc4\x83 perioad\xc4\x83 Epiphone a \xc3\xaencetat produc\xc8\x9bia modelelor tradi\xc8\x9bionale \xc8\x99i a \xc3\xaenceput s\xc4\x83 produc\xc4\x83 instrumente mai ieftine. O parte din aceste chitare aveau forme asem\xc4\x83n\xc4\x83toare cu cele tradi\xc8\x9bionale produse de Epiphone \xc8\x99i Gibson dar cu alte nume. Construc\xc8\x9bia acestor chitare era diferit\xc4\x83 de modelele Epiphone anterioare. \xc3\x8en primii ani de produc\xc8\x9bie \xc3\xaen Japonia chitarele Epiphone erau de fapt modele produse anterior \xc3\xaen fabrica Matsumoku dar v\xc3\xa2ndute sub un alt nume._NEWLINE_\xc3\x8en 1975 pia\xc8\x9ba din Japonia a \xc3\xaenceput s\xc4\x83 vad\xc4\x83 reintroduse modele mai cunoscute. Aceste chitare erau de o calitate superioar\xc4\x83 fa\xc8\x9b\xc4\x83 de cele produse \xc3\xaen primii ani de produc\xc8\x9bie \xc3\xaen Japonia \xc8\x99i a inclus modele precum Wilshire, Emperor, Riviera \xc8\x99i chitara bas Newport. Aceste modele erau disponibile doar pe pia\xc8\x9ba japonez\xc4\x83. \xc3\x8en 1976 au fost introduse modele noi de calitate superioar\xc4\x83 pentru export dar care nu includeau modelele deja disponibile pe pia\xc8\x9ba din Japonia. P\xc3\xa2n\xc4\x83 \xc3\xaen anul 1980 toate modelele anterior disponibile doar pe pia\xc8\x9ba japonez\xc4\x83 au \xc3\xaenceput s\xc4\x83 fie comercializate interna\xc8\x9bional.\n_START_SECTION_\nCoreea\n_START_PARAGRAPH_\n\xc3\x8encep\xc3\xa2nd cu anii 1980 chitarele Epiphone erau produse predominant \xc3\xaen Coreea de Sud dar \xc8\x99i \xc3\xaen Japonia de produc\xc4\x83tori licen\xc8\x9bia\xc8\x9bi de Gibson. Unul din ace\xc8\x99ti produc\xc4\x83tori era Samick, care a produs instrumente sub licen\xc8\x9b\xc4\x83 pentru alte m\xc4\x83rci dar \xc8\x99i sub nume propriu. Marca era folosit\xc4\x83 pentru a lansa versiuni mai ieftine ale modelelor Gibson clasice._NEWLINE_Aceste chitare erau produse folosind lemn diferit (de exemplu, Nyatoh \xc3\xaen loc de mahon), erau lipite cu epoxizi \xc3\xaen loc de adeziv pentru lemn \xc8\x99i erau finisate cu r\xc4\x83\xc8\x99ini de poliester cu uscare rapid\xc4\x83. Aceste considera\xc8\x9bii de buget, combinat cu alte aspecte cum ar fi echipamente \xc8\x99i doze mai ieftine, au permis producerea unor instrumente mai ieftine._NEWLINE_\xc3\x8en 2002 Gibson a deschis o fabric\xc4\x83 \xc3\xaen Qingdao, China pentru a produce chitare Epiphone. Cu c\xc3\xa2teva excep\xc8\x9bii, chitarele Epiphone sunt produse doar \xc3\xaen fabrica din Qingdao.\n_START_SECTION_\nSeriile Imperial \xc8\x99i Elitist\n_START_PARAGRAPH_\n\xc3\x8en anii 1990 Epiphone a lansat o serie numit\xc4\x83 Imperial Series. Acestea erau un remake al chitarelor archtop Epiphone clasice din anii 1930 \xc8\x99i 1940. Fiecare chitar\xc4\x83 era construit\xc4\x83 manual \xc3\xaen atelierul Fujigen din Japonia. Aceast\xc4\x83 serie a fost stopat\xc4\x83 \xc3\xaen 1993, fiind produse doar 42 de exemplare Emperor. C\xc3\xa2teva alte modele, cum ar fi De Luxe, Broadway \xc8\x99i Triumph au fost produse \xc3\xaen cantit\xc4\x83\xc8\x9bi diferite._NEWLINE_Produc\xc8\x9bia s-a mutat \xc3\xaenapoi \xc3\xaen Nashville \xc8\x99i Bozeman pentru o serie limitat\xc4\x83 asem\xc4\x83n\xc4\x83toare (c\xc3\xa2te 250 de exemplare ale modelelor Sheraton, Riviera, Frontier, Excellente \xc8\x99i Texan). Aceste chitare erau numite "Nashville USA Collection" (pentru chitarele archtop) \xc8\x99i "Anniversary Series" (pentru chitarele acustice). Aceste dou\xc4\x83 colec\xc8\x9bii aveau inten\xc8\x9bia de a reintroduce modelele Epiphone originale fabricate \xc3\xaen Statele Unite._NEWLINE_\xc3\x8en 2002 Epiphone a \xc3\xaenceput s\xc4\x83 produc\xc4\x83 o serie de instrumente de calitate superioar\xc4\x83 cunoscut\xc4\x83 sub numele de "Elitist Series", construite la atelierele Terada \xc8\x99i Fuji-Gen din Japonia. P\xc3\xa2n\xc4\x83 \xc3\xaen anul 2008 produc\xc8\x9bia la aceast\xc4\x83 serie a fost stopat\xc4\x83 cu excep\xc8\x9bia modelelor Elitist Casino \xc8\x99i Dwight Trash Casino. Chitarele din aceast\xc4\x83 serie aveau caracteristici precum lemne de calitate superioar\xc4\x83, pr\xc4\x83gu\xc8\x99 confec\xc8\x9bionat din os, finisaje realizate manual, doze "Made in U.S.A." \xc8\x99i corzi USA.\n_START_SECTION_\nModelele USA\n_START_PARAGRAPH_\nC\xc3\xa2teva chitare Epiphone au fost produse \xc3\xaen Statele Unite \xc3\xaencep\xc3\xa2nd cu 1971. Epiphone Spirit \xc8\x99i Special au fost produse la \xc3\xaenceputul anilor 1980 \xc3\xaen Kalamazoo. \xc3\x8en 1993 au fost produse trei modele acustice istorice (Texan, Frontier \xc8\x99i Excellente) de c\xc4\x83tre Gibson Acoustic \xc3\xaen Montana. Chitara Paul McCartney Texan a fost produs\xc4\x83 \xc3\xaen 2005 iar \xc3\xaen 2009 a fost creat\xc4\x83 seria Epiphone Historic Collection cu Wilshire 1962, construit\xc4\x83 de Gibson Custom. Alte modele, cum ar fi Sheraton \xc8\x99i John Lennon Casino au fost construite \xc3\xaen Japonia \xc8\x99i finisate de Gibson USA.'